‘Waterkrisis in Bloem afgeweer’Argieffoto ’n Tekort aan watertoevoer kan moontlik die naweek in die noordelike dele van Bloemfontein verwag word, hoewel ŉ moontlike waterkrisis afgeweer is. Bloemwater het Vrydag grootmaatwater van die Rustfonteindam na Mockesdam vrygestel. Volgens die Mangaung-metro kan hoogliggende gebiede in die noorde van Bloemfontein moontlik wateronderbrekings ervaar weens die lae riviervlakke en die hittegolf. Heuwelsig, Pentagon Park, Lilyvale, Bayswater, Dan Pienaar, Noordhoek en dele van die sakesentrum kan moontlik wateronderbrekings ervaar aangesien dit volgens die metro tot 24 uur kan neem vir reservoirs om vol te loop. Rossouw Botes, DA-raadslid, het gesê water is net na 10:00 Vrydagoggend van die Rustfonteindam na Mockesdam vrygelaat. “Dit gaan egter tyd neem vir die suiweringsproses om voltooi te word en om die water na die reservoirs te pomp.” Wouter Wessels, VF Plus-LP en onderleier in die Vrystaat, het gesê sy party het Donderdag prokureursbriewe aan die Mangaung-metro en Bloemwater gestuur. “Die metro is op terme geplaas en die VF Plus het die partye tot Vrydag kans gegee om ’n oplossing vir die waterkrisis te vind en die sluise van die Rustfonteindam oop te maak.” Volgens Wessels het die metro Vrydagoggend op die prokureursbrief gereageer en die stadsbestuurder, adv. Tankiso Mea, het later aan VF Plus-raadslid dr. Elizabeth Snyman-van Deventer bevestig dat die Rustfonteindam se sluise oopgemaak word en water na Mockesdam sal vloei. “Water behoort teen Sondag die Mockesdam te bereik waarna dit na die Maselspoort-suiweringsaanleg sal vloei. Water moet egter eers binne die netwerk en reservoir vloei en genoegsame water sal teen Dinsdag vir die noorde van Bloemfontein beskikbaar wees.” Wessels het gesê die VF Plus verwelkom die ooreenkoms wat die metro en Bloemwater kon bereik, maar veroordeel die feit dat dit só lank geneem het en dat daar nou vir die naweek ’n tekort aan watertoevoer in die noordelike dele van Bloemfontein verwag word. “Die krisis is nou grootliks afgeweer. Die metro faal egter om voldoende te beplan om krisisse vroegtydig af te weer. Inwoners se mees basiese menseregte word gereeld deur die ANC se politiekery en onbevoegdheid geskend.”